CELEX: 62009TN0468
Language: el
Date: 2009-11-24 00:00:00
Title: Υπόθεση T-468/09: Προσφυγή-αγωγή της 24ης Νοεμβρίου 2009 — JSK International Architekten und Ingenieure κατά ΕΚΤ

30.1.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 24/61
            
         Προσφυγή-αγωγή της 24ης Νοεμβρίου 2009 — JSK International Architekten und Ingenieure κατά ΕΚΤ
   (Υπόθεση T-468/09)
   2010/C 24/108
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα/ενάγουσα: JSK International Architekten und Ingenieure (Frankfurt am Main, Γερμανία) (εκπρόσωποι: J. Steiff και K. Heuvels, δικηγόροι)
   
      Καθής/Εναγόμενη: ΕΚΤ
   
      Αιτήματα της προσφεύγουσας-ενάγουσας
   
   Η προσφεύγουσα-ενάγουσα ζητεί από το Γενικό Δικαστήριο:
   
               —
            
            
               να ακυρώσει την από 6 Αυγούστου 2009 απόφαση περί αναθέσεως της ΕΚΤ και την από 14 Σεπτεμβρίου 2009 απόφαση της ειδικής εσωτερικής αρχής ελέγχου της ΕΚΤ επί της ασκηθείσας ενδικοφανούς προσφυγής·
            
         
               —
            
            
               να αναγνωρίσει ότι, στη θέση της ακυρωθείσας αποφάσεως περί αναθέσεως, η εκτέλεση της παροχής ανατίθεται στην προσφεύγουσα-ενάγουσα, επικουρικώς δε ότι η διαδικασία αναθέσεως πρέπει να κινηθεί εκ νέου από το στάδιο προσκλήσεως προς υποβολή προσφορών με συμμετοχή της JSK, και, επικουρικότερα, ότι η διαδικασία πρέπει να κινηθεί εξ ολοκλήρου από την αρχή·
            
         
               —
            
            
               έτι επικουρικότερον –μόνον στην εξαιρετική περίπτωση που τα υπό 1 και 2 αιτήματα απορριφθούν– να επιδικάσει στην προσφεύγουσα-ενάγουσα αποζημίωση αντιστοιχούσα προς το θετικό διαφέρον (διαφυγόν κέρδος), το οποίο υπολογίζεται προσωρινώς σε 900 000 ευρώ, επικουρικώς δε αποζημίωση αντιστοιχούσα προς το αρνητικό διαφέρον (έξοδα υποβολής προσφοράς), το οποίο υπολογίζεται προσωρινώς σε 80 000 ευρώ·
            
         
               —
            
            
               να καταδικάσει την καθής-εναγόμενη στα δικαστικά έξοδα καθώς και στις σχετικές εξώδικες δαπάνες που κατέστησαν αναγκαίες για την επιδίωξη των αιτημάτων και αξιώσεων (δαπάνες και αμοιβή δικηγόρου)·
            
         
               —
            
            
               να διασφαλίσει στην προσφεύγουσα-ενάγουσα πλήρη πρόσβαση στον φάκελο, η οποία δεν της παρεσχέθη έως τώρα.
            
         
      Λόγοι ακυρώσεως και κύρια επιχειρήματα
   
   Όπως προκύπτει από τα αιτήματά της, η προσφεύγουσα-ενάγουσα προσβάλλει αφενός την από 6 Αυγούστου 2009 απόφαση της επιτροπής αναθέσεως της ΕΚΤ, με την οποία απορρίφθηκε η προσφορά αυτής στο πλαίσιο δημόσιου διαγωνισμού με αντικείμενο τον συντονισμό και επίβλεψη των εργασιών για την κατασκευή του νέου κτιρίου της ΕΚΤ στη Φραγκφούρτη (T109 Bauleiter), αφετέρου την από 14 Σεπτεμβρίου 2009 απόφαση της ειδικής εσωτερικής αρχής ελέγχου της ΕΚΤ, με την οποία απορρίφθηκε η ενδικοφανής προσφυγή της προσφεύγουσας-ενάγουσας κατά της αποφάσεως περί αναθέσεως. Επικουρικώς, η προσφεύγουσα-ενάγουσα ζητεί την καταβολή αποζημιώσεως.
   Προς θεμελίωση της προσφυγής-αγωγής της, η προσφεύγουσα-ενάγουσα προβάλλει αρχικώς ότι η απόφαση περί αναθέσεως είναι πλημμελής λόγω συγκρούσεως συμφερόντων. Συναφώς, η προσφεύγουσα-ενάγουσα προβάλλει παραβίαση της αρχής της χρηστής διοικήσεως κατά την έννοια του άρθρου 41 του Χάρτη Θεμελιωδών Δικαιωμάτων της Ευρωπαϊκής Ένωσης.
   Κατά δεύτερο λόγο, η προσφεύγουσα-ενάγουσα προβάλλει ότι η απόφαση περί απορρίψεως της προσφοράς της είναι νομικώς εσφαλμένη και αμφισβητεί το γεγονός ότι η προσφορά της απορρίφθηκε λόγω ανεπάρκειας και χαμηλής ποιότητας.
   Τέλος, η προσφεύγουσα-ενάγουσα προβάλλει παραβάσεις κανόνων διαδικασίας σχετικών με τη διαφάνεια και τη νομική προστασία, όπως η προσβολή του δικαιώματος προσβάσεως στον φάκελο.